Ds. Johannes Wynand (John) Daneel (Heidelberg, Kaap, 19 September 1865 – Kaapstad, 16 Julie 1940) was ’n sendeling van die Nederduitse Gereformeerde Kerk in die Soutpansberg. John Daneel was een van die 12 kinders (nege seuns en drie dogters) van ds. Alexander Daneel en sy vrou, Margaretha Johanna Louw, die dogter van Johannes Wynand Louw van Babylons Toren, Paarl. Ds. Daneel was van 1862 tot 1899 die eerste leraar van die NG gemeente Heidelberg, Kaap. Ds. Alexander Daneel se ander seun wat predikant geword het, was ds. Marthinus Daneel. Ná sy studie aan die Kweekskool op Stellenbosch (1886–'89), waar hy vir Maties se eerste rugbyspan gespeel het, nes sy broer Marthinus enkele jare later, word John Daneel as predikant van die NG Kerk toegelaat. Hy staan op Umtata in die bediening tot hy op 3 Julie 1890 hulpleraar van Fauresmith word, met Jagersfontein as standplaas. Op 26 Oktober 1891 word hy op sy geboortedorp na die sendingveld afgevaardig en hy vertrek in Januarie 1892 na Soutpansberg, waar hy in April aankom. Sy eerste werkkring is by Molepo, naby Pietersburg.